section_heading: Karakteristike
paragraph_text: Pri razvoju LOV-a posebna pažnja je dana pokretljivosti, što je za izvidničko vozilo jako važna karakteristika. Prosječna brzina izvidničke inačice je 65 km/h, a maksimalna 100 km/h. Ugrađen je Dieselov motor tvrtke Torpedo BT6L912 s turbo punjačem i direktnim ubrizgavanjem goriva. Maksimalna snaga mu je 130 KS pri 2650 okretaja u minuti. To daje specifičnu snagu od 14,4 KS/t. Snaga se prenosi na sva četiri kotača (4x4) preko ručne transmisije s pet brzina. Bila je i opcija ugradnja snažnijeg motora s 150 KS i automatske transmisije s pet brzina, što bi olakšalo upravljanje vozilom. S maksimalnih 170 litara benzina u spremnicima, LOV T2 može prijeći između 500 do 700 km. LOV T2 nema amfibijske sposobnosti, što je jedna od loših strana tog vozila, s obzirom na to da se radi o izvidničkom vozilu. Kako bi se povećala pokretljivost po teškim terenima ugrađen je sustav centralne regulacije tlaka zraka u pneumaticima. Prilagođavanje se obavlja ručno iz kabine vozača, u rasponu od 0,7 do 4,5 bara. Sanjivanjem tlaka zraka u pneumaticima povećava se pokretljivost, ali smanjuje dopuštena brzina kretanja. U svaki je ugrađen i "run flat" umetak koji omogućava nastavak vožnje i s potpuno uništenim vanjskim dijelom pneumatika.